Младен Исаев
Облаче

chitanka.info

Крилато облаче летяло

и ниско над полето спряло;

подухнал вятър изведнъж и

плиснал весел, светъл дъжд.

От капчиците му сребристи

напили се треви и листи,

напили се цветя и птици

и зажаднелите пшеници;

дори рекичката във бяг

лудувала от бряг до бряг…

На облачето дъжделиво

благодарило всичко живо.

А то, олекнало и бяло,

пак в небесата полетяло

да събере нашир и длъж

отново капчици за дъжд.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.